Julius Malema in hofJulius Malema tydens die perskonferensie op 13 Oktober 2016 (Skermskoot uit EWN-video van die konferensie) Die dagvaarding is verlede maand by die EFF se hoofkantoor in Braamfontein, Johannesburg, aan Malema beteken, waarin hy beveel word om Maandag in die hof op Newcastle te verskyn. Hy moet op 14 November weer in die Bloemfontein-landdroshof op dieselfde aanklagte verskyn. Malema het op 16 Desember 2014 tydens ŉ EFF verkiesingskonferensie in Bloemfontein vir die eerste keer sy ondersteuners aangemoedig om onbeboude grond te beset. Hy is by hierdie selfde konferensie tot EFF-president verkies. Die Nasionale Vervolgingsgesag (NVG) het in die dagvaarding gesê Malema het, deur hierdie uitspraak, sy EFF-volgers aangemoedig of opdrag gegee om ŉ misdaad te pleeg. In Junie vanjaar het Malema die uitspraak naby Madadeni, Newcastel herhaal, het die NVG gesê. Malema het teruggekap deur te sê die NVG probeer mense stilmaak wat hulle uitspreek teen die korrupsie en beweerde politieke vervolgings in die ANC-regering. “Die NVG is so desperaat dat hulle ŉ apartheidswet van 1956 gebruik om mense te vervolg wat opstaan teen [pres. Jacob] Zuma en sy korrupte regering. Ek sal volgende week in die hof wees,” het Malema Woensdag aan duisende EFF-ondersteuners op Kerkplein in Pretoria gesê. Die EFF het gesê die party ondersteun sy leier, aangesien die omstrede uitsprake verteenwoordigend is van dit waarvoor die party staan wanneer oor grond gepraat word. “Die EFF staan vas agter sy leier en president, Julius Malema, want alles wat hy sê verteenwoordig die resolusies van die EFF se eerste nasionale vergadering en die politieke program van die EFF,” het die party gesê. “Ons is ten volle bewus daarvan dat die aanklagte [teen Malema] ŉ politieke besluit van ŉ gekaapte regering is, wat ongetwyfeld besig is om ŉ outoritêre regime te word en enigiets moontlik sal doen om sy korrupte winste te verdedig.” Die EFF se grondbeleid moedig mense aan om onbeboude grond te beset en huise daar te bou. Talle EFF-ondersteuners sal na verwagting Maandag buite die hof betoog.